Һуҡыр кешегә ярҙам итеп, янында йөрөүсе этте, зарурият булыу сәбәпле, хужалыҡта тотоу рөхсәт ителгән. Ниндәйҙер сәбәп буйынса, Ислам дине канундарын белер-белмәҫ көйө эт алған был кеше яҙманы уҡығас, уны урамға ҡыуып сығарһа, гонаһлы булыр. Ҡыҙғанысҡа ҡаршы, кешеләр, уйлап тормайынса, кесе дуҫтарын урамға сығарып ташлай. Бындай хайуандар ашарына ризыҡ эҙләп, берәҙәк эттәргә әйләнеп, көтөүе менән йөрөп тирә-йүндәгеләрҙең йәшәйешенә хәүеф тыуҙыра. Өйҙә үҫкән, тәрбиәләнгән этте урамға сығарып ебәреү, һис шикһеҙ, ярамаҫ. Бындай эт хужаһы тәрбиәһенә өйрәнгән, шуға күрә лә ул хайуанды әжәле еткәнсе тәрбиәләргә йәки тәрбиә ҡылыу шарттарын тыуҙырырға тейеш– тиелә унда. Эттең урыны тышта булырға тейеш. 